b'\n_START_ARTICLE_\nJamie Burnett\n_START_SECTION_\nKariera\n_START_PARAGRAPH_\nBurnett je vrhunec svoje bolj ali manj povpre\xc4\x8dne kariere dosegel v kvalifikacijah turnirja UK Championship 2004, na katerem se je zapisal v zgodovino kot prvi igralec, ki mu je med poklicnim dvobojem uspel niz nad 147 to\xc4\x8dkami - prikazal je namre\xc4\x8d niz 148 to\xc4\x8dk. Njegov nasprotnik v tem dvoboju je bil Irec Leo Fernandez. V praksi je sicer nemogo\xc4\x8de ustvariti niz ve\xc4\x8d kot 147 to\xc4\x8dk, zaradi \xc4\x8desar se niz 147 to\xc4\x8dk pogosto imenuje za popolno igro, ker igralec ne sme zgre\xc5\xa1iti niti ene krogle na svoji poti, pa tudi katere koli krogle ne sme izbrati, pa\xc4\x8d pa izmenoma 15 rde\xc4\x8dih in 15 \xc4\x8drnih in nato \xc5\xa1e barvne krogle, skupaj 15 + 105 + 27, torej 147 to\xc4\x8dk. Vendar pa je svetovna zveza WPBSA vpeljala pravilo, po katerem lahko igralec, \xc4\x8de njegov nasprotnik zgre\xc5\xa1i, tako da igralec sam pristane v situaciji, ko mu ne preostane nobena rde\xc4\x8da krogla, ki bi jo lahko zadel (gre za snooker situacijo, s to razliko da je nasprotnik, ki je izvedel obrambni udarec, zgre\xc5\xa1il vse krogle), nominira katero od barvnih krogel za prosto kroglo. Tako lahko to barvno kroglo zadene, kot da bi \xc5\xa1lo za obi\xc4\x8dajno rde\xc4\x8do kroglo, in tudi \xc5\xa1teje le eno to\xc4\x8dko. Zatem sme igralec igrati na eno od barvnih krogel, torej se lahko tako okoristi za 8 dodatnih to\xc4\x8dk, kar pomeni, da je najvi\xc5\xa1ji mo\xc5\xbeni niz 155 to\xc4\x8dk._NEWLINE_Burnett je torej izkoristil pravilo proste krogle in za prosto nominiral rjavo kroglo, jo zadel in nato nadaljeval z nizom. Zadel je, poleg vseh barvnih krogel na koncu, 15 rde\xc4\x8dih, 12 \xc4\x8drnih, 2 ro\xc5\xbenati in 1 modro kroglo, kar je skupaj zneslo 148 to\xc4\x8dk. Po dvoboju je Burnett komentiral:\xc2\xa0\xc2\xbbNisem to\xc4\x8dno vedel, kako naj se odzovem. Sprva sem mislil, da nisem napravil ni\xc4\x8d posebnega, a nato sem ugotovil, da sem ustvaril zgodovino.\xc2\xab\xc2\xa0Ker je Burnettu niz 148 to\xc4\x8dk uspel v kvalifikacijah (ki jih niso prena\xc5\xa1ali po televiziji), ga zanj niso nagradili. Ironija je hotela, da je na glavnem delu turnirja David Gray prikazal niz 147 to\xc4\x8dk in pobral nagrado 30.000 \xc2\xa3._NEWLINE_Burnett je sicer nase opozoril \xc5\xbee na turnirju German Open 1997, na katerem je dosegel \xc4\x8detrtfinale, v katerem je s 4-5 tesno izgubil proti Kenu Dohertyju. Dose\xc5\xbeek je kmalu ponovil \xc5\xa1e na enem jakostnem turnirju - turnirju Grand Prix 1998. Tudi tam je izpadel v \xc4\x8detrtfinalu, tedaj je bil njegov krvnik rojak Chris Small, ki je slavil z izidom 5-3. V sezoni 1997/98, v kateri je dominiral Stephen Hendry, je Burnett vknji\xc5\xbeil dve zmagi proti vodilnemu igralcu sveta, kot tudi dve zmagi proti Stephenu Leeju in Marku Williamsu._NEWLINE_Na glavnem delu turnirja Svetovnega prvenstva je debitiral leta 1996 in tedaj izpadel v prvemu krogu proti veteranu Terryju Griffithsu. Burnett je dvoboj izgubil z 9-10, \xc4\x8deprav je \xc5\xbee vodil s 5-0 in 9-5. Drugi\xc4\x8d se je skozi kvalifikacijsko sito Svetovnega prvenstva prebil leta 2009, kar je najdalj\xc5\xa1i \xc4\x8das med dvema nastopoma na prvenstvu v zgodovini. Enako dolgo se pred njim na prvenstvo ni uspelo uvrsiti tudi Barryju Pinchesu. _NEWLINE_Burnettu se je uspelo uvrstiti na turnir UK Championship 2008, na katerem je v prvem krogu z izidom 3-9 izgubil proti rojaku in trening partnerju Stephenu Maguireju. Stavni\xc4\x8darji so sicer pred dvoboj prekinili vpla\xc4\x8devanje stav za ta dvoboj, saj so opazili porast vpla\xc4\x8danih stav s to\xc4\x8dno takim izidom (3-9).  \xc5\xbde med dvobojem samim je bilo sicer opazno, da Burnett ni \xc5\xbeelel osvojiti 4 framov, saj je v zadnjem, 12. framu zgre\xc5\xa1il povsem enostavno kon\xc4\x8dno \xc4\x8drno kroglo, kar ga je stalo frama in dvoboja. \xc4\x8ce bi tisto \xc4\x8drno kroglo zadel, bi se pribli\xc5\xbeal na 4-8, tako pa je zgre\xc5\xa1il in dvoboj izgubil. Dvoboj so spremljali tudi mediji in BBC-jev analitik John Parrott je po videnem zgre\xc5\xa1enem strelu pripomnil, da bi to zadel \xc5\xa1e amater. Tudi BBC-jev komentator Clive Everton je imel precej za re\xc4\x8di glede te zadnje situacije, reko\xc4\x8d da zadnja dva frama kli\xc4\x8deta po notranji preiskavi. _NEWLINE_Krovna svetovna zveza World Snooker se je odlo\xc4\x8dila dogodek raziskati, nato pa je svojo preiskavo zagnala tudi policija, vse le dni preden se je Burnett v prvem krogu Svetovnega prvenstva 2009 pomeril prav z Maguirejem.  Dvoboj je znova dobil Maguire, tokrat je bil rezultat 10-5.'